b'\n_START_ARTICLE_\nJuuksed\n_START_PARAGRAPH_\nJuuksed on inimese peas kasvavad karvad._NEWLINE_Juuksekarva v\xc3\xa4limine osa koosneb surnud rakkudest ja seep\xc3\xa4rast ei tunne karvad valu._NEWLINE_Juuksed torkavad kergesti silma, seet\xc3\xb5ttu p\xc3\xb6\xc3\xb6ratakse neile paljudes kultuurides erilist t\xc3\xa4helepanu: juukseid k\xc3\xa4rbitakse, eemaldatakse, v\xc3\xa4rvitakse ja seatakse soengusse.\n_START_SECTION_\nJuuste keemiline koostis\n_START_PARAGRAPH_\nJuuksed koosnevad bioloogilisest pol\xc3\xbcmeerist, mis sisaldab umbes 80%  keratiinvalku (alfa-keratiin), 10\xe2\x80\x9315% vett ja 5\xe2\x80\x9310% muid aineid nagu pigmendid, mineraalid ja rasvad._NEWLINE_Juuste normaalne pH on 5,5 ehk happeline. _NEWLINE_Vesi m\xc3\xb5jutab juuste pH-d. Mida aluselisem vesi seda enam kuivatab juust. Samuti muudab vesi juuksed hapraks, poorseks ning tuhmistab v\xc3\xa4rvi v\xc3\xa4rvitud juustes. Palsam, mille pH on  vahemikus 2\xe2\x80\x937 aitab taastada normaalselt peanaha ja juuste pH-d. _NEWLINE_Inimese keharakud ei saa korralikult funktsioneerida, kui pH tase ei ole neutraalne v\xc3\xb5i kergelt happeline, mille t\xc3\xb5ttu muutuvad juuksed ja peanahk kuivaks.\n_START_SECTION_\nJuuste kahjustused\n_START_PARAGRAPH_\nPeanaha l\xc3\xa4hedal on juuksestruktuur \xc3\xbcldjuhul palju tervem kui juuste otstes, sest juuksed on saanud oma elu jooksul mitmesuguseid kahjustusi. Kahjustus t\xc3\xa4hendab seda, et juukseid kaitsev kutiikulkiht on mingil m\xc3\xa4\xc3\xa4ral h\xc3\xa4vinenud. Tugevalt kahjustatud juukseid pole v\xc3\xb5imalik taastada, aitab \xc3\xa4ral\xc3\xb5ikamine.\n_START_SECTION_\nIlmastikukahjustused\n_START_PARAGRAPH_\nJuustele m\xc3\xb5juvad kahjustavalt nii kuum kui ka k\xc3\xbclm, nii p\xc3\xa4ike kui ka lumi ja vihm._NEWLINE_K\xc3\xbclma ilmaga vereringe aeglustub, juuksed ei saa piisavalt toitaineid, muutuvad n\xc3\xb5rgemaks ja tuhmimaks, juukseotsad l\xc3\xb5henevad._NEWLINE_UVB v\xc3\xb5ib p\xc3\xb5hjustada juuksesildade fotodegradatsiooni, mille tagaj\xc3\xa4rjel muutuvad juuksed kuivaks ja rabedaks._NEWLINE_UVA-kiire p\xc3\xb5letus tekitab t\xc3\xb5siseid kahjustusi juukse soomusetaolisele pealiskihile ehk kutiikulile. P\xc3\xa4ike v\xc3\xa4hendab ka keratiini hulka juustes. Keratiin on oluline proteiin, mis annab juustele tugevuse ja vitaalsuse. Normaalses olukorras moodustab keratiin juukses nn tugim\xc3\xbc\xc3\xbcri. Kui n\xc3\xbc\xc3\xbcd m\xc3\xb5ni kivi murdub v\xc3\xb5i hoopiski \xc3\xa4ra kaob, kaotab kogu m\xc3\xbc\xc3\xbcr oma tugevuse. Tagaj\xc3\xa4rjeks on haprad ja kergesti murduvad juuksed, mida on raske hooldada ja millel ei p\xc3\xbcsi ka juurdelisatavad v\xc3\xa4rvipigmendid. Samuti ei peegelda nad valgust ning n\xc3\xa4ivad elutud ja tuhmid._NEWLINE_P\xc3\xa4ike v\xc3\xa4hendab ka niiskust juustes. Normaalne niiskuse hulk juukses on 8%. P\xc3\xa4ikesepleegitus, blondeerimine ja muud keemilised protseduurid v\xc3\xa4hendavad niiskust 2%-ni. Niiskuseta ehk kuivad juuksed on haprad, l\xc3\xb5henenud otstega, elutud ning l\xc3\xa4iketud. Niiskus ja k\xc3\xbclm ilm kahjustavad samuti juukseid. Vesi k\xc3\xbclmub juuksekarva sees ja paisutab juuksekarva katki. Piltlikult juhtub sama pudelisse j\xc3\xa4etud veega \xe2\x80\x93 ka pudel l\xc3\xa4heb katki, kui seal pole paisumiseks ruumi. Juukse puhul soomused paisuvad, et rohkem ruumi tekiks. Samasugune paisutamine toimub ka juuste keemilisel t\xc3\xb6\xc3\xb6tlusel. Seega on k\xc3\xbclmakahjustused samav\xc3\xa4\xc3\xa4rsed keemilise t\xc3\xb6\xc3\xb6tluse kahjustustega.\n_START_SECTION_\nMehaanilised kahjustused\n_START_PARAGRAPH_\nTugev harjamine traumeerib kutiikulkihti. Juukseid kahjustab liiga entusiastlik harjamine ja kammimine ja seda eriti. kui juuksed on m\xc3\xa4rjad ja  esineb pusasid ning k\xc3\xb5igele lisaks kasutatakse metallist kammi v\xc3\xb5i harja._NEWLINE_Samuti traumeerib juukseid pidev tupeerimine, Eriti kui seda tehakse ebaprofessionaalselt, sest tupeerimise k\xc3\xa4igus liigutakse kutiikuli soomustega vastassuunas. V\xc3\xa4ga oluline on tupeeringu korrektne v\xc3\xa4lja kammimine ning juuste turgutamine hooldusvahenditega.\n_START_SECTION_\nKuumakahjustused\n_START_PARAGRAPH_\nK\xc3\xb5ige sagedamini tekivad kuumakahjustused siis, kui kasutatakse liialt kuuma f\xc3\xb6\xc3\xb6ni, sirgendajat v\xc3\xb5i lokitange._NEWLINE_Liigse kuumusega eemaldatakse juustest niiskus ning juuksed muutuvad kuivaks ning rabedaks._NEWLINE_Liigne f\xc3\xb6\xc3\xb6nikuumus v\xc3\xb5ib juustes oleva vee keema ajada ning nii tekivad juustesse mullid, mis muudavad juuksed kergesti murduvateks.\n_START_SECTION_\nKosmeetilised kahjustused\n_START_PARAGRAPH_\nKosmeetilised kahjustused tekivad siis, kui juuste v\xc3\xa4rvimiseks, lokkimiseks ja ka hoolduseks valitakse ebasobivad vahendid. Valiku teeb inimene, kes ei oska anal\xc3\xbc\xc3\xbcsida juuste seisukorda. Sellised kahjustused v\xc3\xb5ivad ilmneda nii kohe peale protseduuri kui ka j\xc3\xa4rk-j\xc3\xa4rgult aja jooksul.\n_START_SECTION_\nK\xc3\xa4\xc3\xa4ri- ja noal\xc3\xb5ikuse kahjustused\n_START_PARAGRAPH_\nJuukseid on v\xc3\xb5imalik kahjustada ka l\xc3\xb5igates._NEWLINE_Seda ei juhtu, kui juuksuri k\xc3\xa4\xc3\xa4rid ja l\xc3\xb5ikusnuga on hooldatud ja piisavalt teravad. Oluline on professionaalse l\xc3\xb5ikustehnika ning vahendite k\xc3\xa4sitlemise tehnika tundmine.\n_START_SECTION_\n\xc3\x9clet\xc3\xb6\xc3\xb6tlus\n_START_PARAGRAPH_\nJuuksed v\xc3\xb5ivad olla kahjustunud ka siis, kui kasutatakse liiga palju hooldavaid ja viimistlevaid vahendeid. Kui juuste hoolduses kasutada juuksele liialt tugevaid tooteid, siis need koormavad juust ning see muutub elutuks ja ilmetuks._NEWLINE_Juuste ja peanaha anal\xc3\xbc\xc3\xbcsimine enne juuksurisalongis tehtavaid protseduure ja toodete soovitamist on oluline selleks, et mitte juukseid \xc3\xbclekoormata.\n_START_SECTION_\nJuuksed kultuurikontekstis\n_START_PARAGRAPH_\nM\xc3\xb5nes olukorras v\xc3\xb5ib juuste paljastamine v\xc3\xb5i omamine olla tabu, n\xc3\xa4iteks peavad naised katma pea islamimaades, ka \xc3\xb5igeusumaades n\xc3\xb5utakse seda kirikusse sisenedes. Sageli l\xc3\xb5igatakse \xc3\xa4ra s\xc3\xb5jav\xc3\xa4eteenistusse astujate ja orjade juuksed. \xc3\x9cldjuhul on tavaks juukseid siiski kanda, mist\xc3\xb5ttu v\xc3\xb5ib nende puudumine silma torgata, n\xc3\xa4iteks noortel naistel. Samal p\xc3\xb5hjusel peetakse juuste h\xc3\xb5renemist tihtipeale probleemiks, tulenegu see siis inimese vananemisest (eriti meestel), haigustest v\xc3\xb5i keskkonnam\xc3\xb5judest (radioaktiivne kiirgus, keemiaravi)._NEWLINE_Juuste l\xc3\xb5ikamise ja t\xc3\xb6\xc3\xb6tlemisega on eri kultuurides tegelenud spetsialistid. T\xc3\xa4nap\xc3\xa4eval p\xc3\xb6\xc3\xb6rdutakse soengute asjus eelk\xc3\xb5ige juuksuri poole, ajalooliselt on sellega tegelenud habemeajajad, kes t\xc3\xa4itsid Euroopas tihti ka kirurgi rolli._NEWLINE_Juuste puudumisel v\xc3\xb5i varjamisel tarvitatakse parukaid, mis v\xc3\xb5ivad olla valmistatud inimjuustest, loomakarvadest v\xc3\xb5i kunstmaterjalidest. Ajalooliselt on ka neid valmistanud juuksurid, mist\xc3\xb5ttu n\xc3\xa4iteks vene keeles nimetatakse juuksurit t\xc3\xa4nini parukategijaks (\xd0\xbf\xd0\xb0\xd1\x80\xd0\xb8\xd0\xba\xd0\xbc\xd0\xb0\xd1\x85\xd0\xb5\xd1\x80, saksakeelsest s\xc3\xb5nast Per\xc3\xbcckenmacher).'